Ray Alan

Roedd Ray Alan (18 Medi 1930 - 24 Mai 2010) yn dafleisydd, difyrrwr, awdur, a chyflwynydd teledu o Loegr.

Cefndir
Ganwyd Raymond Alan Whyberd, yn Greenwich, Llundain yn pedwerydd mab Albert William Whyberd, clerc llongau, a Rachel, (née Earwaker) ei wraig. Derbyniodd ei addysg yn Ysgol Morden Terrace, Lewisham. Cyflwynwyd Alan i fyd adloniant yn ifanc, gan gymryd rhan mewn cystadleuaeth dalent yn bump oed yn ei sinema leol.

Gyrfa
Gadawodd yr ysgol yn bedwar ar ddeg i weithio cefn llwyfan yn Lewisham Hippodrome wrth ddatblygu ei act ei hun, cymysgedd o ddynwarediadau, triciau hud, a chanu'r iwcalili. Penderfynodd arbenigo fel tafleisydd gan ddechrau gyda dol 'bachgen digywilydd' traddodiadol o'r enw Steve, y macwy. Teithiodd Alan mewn cabaret ledled y byd a pherfformiodd unwaith gyda Laurel a Hardy ym 1954. Laurel oedd yr ysbrydoliaeth tu nol i greadigaeth enwocaf Alan, Lord Charles, a ymddangosodd gyntaf mewn sioe elusennol yng Ngharchar Wormwood Scrubs, Llundain.

Gwnaeth Alan ei ymddangosiad cyntaf ar y teledu gyda Lord Charles ar raglen y BBC The Good Old Days yn y 1960au a bu'r pâr yn ail-ymddangos yn rheolaidd ar y rhaglen. Yn y 1960au ymddangosodd hefyd ar raglen blant Tich and Quackers gyda Tich, bachgen bach, a'i hwyaid anwes Quackers. Fe greodd hefyd y cymeriad pyped Ali Cat ar gyfer gyfres HTV Magic Circle (1977). Bu hefyd yn gyflwynydd am ddwy flynedd o'r rhaglen Ice Show ar gyfer y BBC. Ym 1985 roedd yn westai arbennig ar gyfer sioe pen-blwydd Bob Hope yn Theatr Lyric, Llundain. Ym 1986 cyflwynodd sioe ar Channel 4 am daflu llais, o'r enw A Gottle of Geer.

Bu'n ysgrifennu deunydd ar gyfer Tony Hancock, Dave Allen ac ar gyfer sioeau Morecambe and Wise, The Two Ronnies a Bootsie and Snudge, fel arfer o dan yr enw Ray Whyberd.

Parhaodd Alan i berfformio i mewn i'w saithdegau, gan wneud teithiau a hefyd cynnal digwyddiadau cynadledda a chorfforaethol. Yn 1998/1999 diddanodd westeion ar y QE2. Ysgrifennodd hefyd ar gyfer nifer o sioeau, gan gynnwys y sioe ITV And There’s More ym 1985 a oedd yn serennu Jimmy Cricket.

Ysgrifennodd Alan bedair nofel: Death and Deception yn 2007 ac A Game of Murder yn 2008 (y ddwy wedi eu cyhoeddi gan Robert Hale), A Fear of Vengeance (2010, a gyhoeddwyd gan F. A. Thorpe) a Retribution (2011, a gyhoeddwyd ar ôl ei farwolaeth gan Robert Hale Ltd).

Roedd ei ymddangosiad llwyfan olaf ym mis Tachwedd 2008 pan berfformiodd mewn cyngerdd elusennol arbennig yn Bridlington.

Bywyd personol
Ym 1956 y berfformwraig Greta Maud Motherwell, daeth y briodas i ben trwy ysgariad ym 1972. Bu wedyn yn cyd-fyw gyda Barbie Hayes. Rhwng 1981 a 1986 cyd-gyflwynodd Alan a Hays Three Little Words i HTV. Ym 1991 priododd Alan ei ail wraig Jane Mary Laycock (née Harper) yn Gibraltar.
Marwolaeth
Bu farw o niwmonia a ffibrosis yr ysgyfaint yn Ysbyty East Surrey, Redhill yn 79 mlwydd oed.

Teledu
 The Tich and Quackers Show (1966)
 Ice Show (1969)
 Magic Circle (1977)
 Three Little Words (1980)
 Mike Reid's Mates and Music (1984)
 Bobby Davro's TV Weekly (1987)

Cyfeiriadau

Categori:Difyrwyr  o Loegr
Categori:Genedigaethau 1930
Categori:Marwolaethau 2010